Der skal produceres meget mere grøn strøm, end der gør i dag. Det vil sige mere energi, der kommer fra blandt andet vindmøller og fra solceller. Sådan lyder en del af regeringens energi-udspil, der er blevet præsenteret tirsdag. Regeringen vil, som den selv beskriver det, "høste Nordsøens fulde havvindspotentiale". Det vurderes foreløbig, at der er et potentiale for mere end en 15-dobling af den nuværende havvindkapacitet i Danmark frem mod 2050. Det får en positiv modtagelse hos borgmesteren i Frederikshavn Kommune, hvor der ellers flere gange har været lokal modstand mod at etablere blandt andet havvindmøller. - Det er ambitiøst. Det er den rigtige vej at gå, og det er vi klar over i kommunerne. Det er borgerne klar over, at det er den vej, vi skal, siger Socialdemokratiets Birgit S. Hansen, borgmester, Frederikshavn Kommune. Der skal hejses et flag I 2018 forsøgte en række borgere at forhindre, at 300 meter høje vindmøller skulle placeres ud for Frederikshavn. I januar i år skabte det stor bekymring, da der var tale om, at svenske havvindmøller skulle sættes op ud for Skagen. Og så sent som i februar var flere lokale frustrerede over, at der måske skulle sættes havvindmøller op ud for et fredet område øst for Frederikshavn. Birgit Hansen er bevidst om borgernes bekymringer, og de bekymringer bør blive drøftet, lyder det fra hende. - Vi ved allesammen godt, at vedvarende energi kræver store vindmøller, store solcelle- og biogasanlæg, men der er steder, hvor der har været massiv modstand mod de her store elementer, siger Birgit S. Hansen, og derfor understreger hun: - Vi bliver nødt til fra kommunernes side at hejse et flag og sige, at der er nogle ting, vi bliver nødt til at snakke om på baggrund af flere års erfaring, at det kan være svært at finde plads til de her anlæg. Borgmester forslår energi-øer på land Ifølge Birgit S. Hansen er der behov for at kigge på vedvarende energi med nye øjne, hvis vi skal lykkes med det. Hun foreslår derfor, at der skal laves såkaldte energi-øer på land, hvor staten sammen med energiselskaberne og kommunerne opkøber områder, der ligger langt fra huse og gårde, hvor der kan blive produceret masser af grøn energi. Det forslag er fremlagt for ministeren på området. - Det kræver, at vi kigger på tingene på ny. Der er lige nogle og bekendtgørelser, der skal pudses af i forhold til det, siger Birgit S. Hansen. Samtidig foreslår hun, at en lokalsamfund skal kunne medinvestere i projekter, så de lokale også får noget ud af, at der bliver satset på vedvarende energi.
Hvis vi skal lykkes med vedvarende energi, kræver det, at vi kigger på det med nye øjne. Det mener borgmester i Frederikshavn Kommune.